《四月二十七日同姚同年燮熊鹾尹松之陈明经凤孙小集江亭 其四》
清代·蒋湘南

毕竟风光四月清，霏霏梅雨润春明。客中意绪披青荔，梦里家山熟紫樱。

扫地焚香他日事，毁车杀马此时情。那堪更听思归引，早办渔樵老一生。

作者简介：清河南固始人，字子潇。道光十五年举人。治经宗许、郑。有《十四经日记》、《七经楼文钞》、《春晖阁诗钞》等。